นัดประชุมรัฐสภาอีกครั้ง 15 สิงหาคมนี้ ให้โอกาสวันสุดท้ายหารือสูตรหาร 500
นายอิสระ เสรีวัฒนวุฒิ ส.ส.บัญชีรายชื่อ พรรคประชาธิปัตย์ ในฐานะคณะทำงานของ นายชวน หลีกภัย ประธานรัฐสภา แถลงถึงกรณีเหตุที่ประชุมรัฐสภาล่ม ระหว่างการพิจารณาร่างกฎหมายประกอบรัฐธรรมนูญ ว่าด้วยการเลือกตั้ง ส.ส. สูตรหาร 500 เมื่อวานนี้ว่า นายชวน หลีกภัย ประธานรัฐสภา ให้ความสำคัญ เพราะตามกระบวนการต้องพิจารณากฎหมายให้แล้วเสร็จภายใน 180 วัน หากไม่สามารถพิจารณาได้เสร็จทันก็ต้องกลับไปใช้ร่างกฎหมาย สูตรหาร 100 ซึ่งคณะรัฐมนตรี เสนอมาในชั้นรับหลักการ จึงได้กำหนดให้มีการประชุมร่วมรัฐสภาอีกครั้ง ในวันจันทร์ที่ 15 สิงหาคมนี้ ซึ่งเป็นวันสุดท้ายตามกรอบระยะเวลาพิจารณากฎหมาย เพื่อแสดงเจตนารมณ์ว่ารัฐสภา มีความพยายามดำเนินการในการพิจารณากฎหมายให้แล้วเสร็จ ไม่สามารถละเลยการปฏิบัติหน้าที่ได้ ส่วนองค์ประชุมจะครบหรือไม่นั้น ก็เป็นเรื่องขององค์ประชุม หากองค์ประชุมไม่ครบอีก ผู้ที่ไม่เข้าร่วมประชุมก็ต้องตอบคำถามสังคมและรับผิดชอบต่อการกระทำนั้นนายอิสระ กล่าวว่า เนื่องจากประธานรัฐสภา ได้ตัดสินใจนัดประชุมรัฐสภาแล้ว และการประชุมรัฐสภา ถือว่ามีความสำคัญ เป็นการประชุมร่วมทั้ง 2 สภา จึงส่งผลให้การประชุมวุฒิสภาจะต้องงดไปโดยปริยาย โดยช่วงเที่ยงวันนี้ ประธานรัฐสภา ได้เรียกวิปทั้ง 3 ฝ่ายคือ ฝ่ายค้าน ฝ่ายรัฐบาล และ ส.ว. หารือ กรอบการพิจารณาร่างกฎหมายอีกครั้ง และจะมีการออกหนังสือเชิญประชุมอย่างเป็นทางการในช่วงบ่าย